Publication: Magyar Közlöny
Issue: MK-1999-68 (Year: 1999, Number: 68)
Era: 1990-2004
Section: szóló 1994. évi I. törvény 4. §-ának c) pontjában kapott
Paragraph Index: 49

2. A Bizottság legkésőbb minden pénzügyi év január 1-jéig és június 15-éig fizetési felhívást bocsát ki Magyarország részére, amely a jelen határozatból következő hozzájárulására vonatkozik. Ezek a felhívások a következő befizetéseket írják elő: — Magyarország hozzájárulásának 6/12-ed része legkésőbb február 20-áig; — és a hozzájárulás 6/12-ed része legkésőbb július 15-éig. Tekintettel arra, hogy a legkésőbb február 20-áig befizetendő 6/12 rész az előzetes költségvetési tervezet bevételi oldalán meghatározott összeg alapján kerül kiszámításra: az így befizetett összeg kiigazítása legkésőbb a július 15-éig esedékes 6/12 rész befizetésekor történik. E határozat végrehajtásának első évére a Bizottság az első fizetési felhívást a hatálybalépéstől számított 30 napon belül bocsátja ki. Amennyiben ennek a felhívásnak a kibocsátására június 15-e után kerül sor, abban az esetben ez Magyarország hozzájárulása 12/12 részének 30 napon belül történő befizetésére vonatkozik, a költségvetés bevételi oldalán meghatározott összeg alapján. Magyarország hozzájárulását euróban kell kifejezni és befizetni. Magyarország a hozzájárulását a jelen határozat alapján, az ezen bekezdésben meghatározott ütemezés szerint fizeti. Bármely fizetési késedelem kamatfizetést von maga után, amelynek mértéke egyenlő az euróban meghatározott egy hónapos bankközi kínálati kamatlábbal (IBOR), ahogyan azt az International Swap Dealers’ Association (Swap Kereskedők Nemzetközi Egyesülete) jegyzi a Reuters ISDA oldalán. Ezt a kamatlábat 1,5%-kal kell növelni a késedelem minden hónapjára. A megnövelt kamatlábat a teljes késedelmi időszakra kell vonatkoztatni. A kamat azonban csak akkor válik esedékessé, ha a hozzájárulást a fenti bekezdésekben említett ütemezési határidők után 30 nappal sem fizetik be. Az I. Melléklet 6. pontjában megnevezett csoportok és testületek, valamint a 8. pontjában megnevezett bizottságok munkájában való részvétellel kapcsolatosan a magyar képviselők és szakértők, valamint az Ötödik Keretprogram és az Ötödik Euratom Keretprogram megvalósításában résztvevők utazási költségeit a Bizottság az Európai Unió tagállamai képviselőire és szakértőire vonatkozó, hatályos eljárásoknak megfelelően téríti meg.

Source: https://magyarkozlony.hu/hivatalos-lapok/13ab72879084ebca4e757a1a6cf3227e24b40dd4/dokumentumok/9a8779bbda20091b7791e773726b8b573f9b7e0e/letoltes